Document ID: 31989R1643

Komisjoni määrus (EMÜ) nr 1643/89,
12. juuni 1989,
milles määratakse kindlaks põllumajandussaaduste ja -toodete riiklikust ladustamisest tulenevate materiaalsete toimingute finantseerimiseks kasutatavad standardsummad
EUROOPA ÜHENDUSTE KOMISJON,
võttes arvesse Euroopa Majandusühenduse asutamislepingut,
võttes arvesse nõukogu 2. augusti 1978. aasta määrust (EMÜ) nr 1883/78, millega kehtestatakse üldeeskirjad sekkumiste finantseerimiseks Euroopa Põllumajanduse Arendus- ja Tagatisfondi tagatisrahastust [1] (viimati muudetud määrusega (EMÜ) nr 787/89) [2], eriti selle artikleid 6 ja 9,
ning arvestades, et:
määruse (EMÜ) nr 1883/78 artiklis 6 on sätestatud, et sekkumistoodete ladustamisest ja vajaduse korral töötlemisest tulenevaid materiaalseid toiminguid finantseeritakse kogu ühenduses ühtsete standardsummadena;
materiaalsete toimingute aluseks olevat tööd on hiljuti kontrollitud ja sellised toimingud tuleb määratleda, et neid oleks võimalik standardsummade arvutamisel täies ulatuses arvesse võtta;
materiaalsete toimingute puhul registreeritud tegelikud kulud erinevad liikmesriigiti niivõrd, et selliste kulude kaalumiseks tuleb kehtestada uus eeskiri, mille kohaselt ei võeta arvesse kõige kõrgemaid kulusid ning mis soodustab paremat ja kokkuhoidlikumat majandamist;
sellest tulenevalt tuleb standardsummade arvutamise meetodi puhul sellist uut kaalumist arvesse võtta;
EAGGF komitee ei ole eesistuja määratud tähtaja jooksul arvamust avaldanud,
ON VASTU VÕTNUD KÄESOLEVA MÄÄRUSE:
Artikkel 1
Määruse (EMÜ) nr 1883/78 artiklis 6 osutatud standardsummad kehtestatakse võrdlusperioodi jooksul vähemalt neljas liikmesriigis registreeritud asjakohaste materiaalsete toimingute tegelike kulude kaalutud keskmise põhjal, nii nagu on sätestatud käesoleva määruse lisas.
Võrdlusperiood on aasta, mis lõpeb enne standardsumma kindlaksmääramise kuupäeva.
Artikkel 2
Tegelike kulude kaalutud keskmise kehtestamiseks valitakse neli liikmesriiki, kelle tegelikud kulud teatavate materiaalsete toimingute puhul on madalaimad, juhul kui need hõlmavad vähemalt 33 protsenti kõnealuse toote ladustatud kogustest. Muudel juhtudel kaasatakse kaalumisse ka teiste liikmesriikide tegelikud kulud, kuni protsendimäär ulatub 33 protsendini ladustatud kogustest.
Tegelikke kulusid kaalutakse valitud liikmesriikide ladustatud koguste põhjal.
Kui mõni toode on riiklikult ladustatud ainult ühes või kahes liikmesriigis, määratakse kõnealuste toodete asjaomased standardsummad kindlaks registreeritud tegelike kulude põhjal. Standardsummade kindlaksmääramise puhul võib siiski arvesse võtta kõnealuste toodete puhul ja kõnealustes liikmesriikides kastutatavaid kaubanduslikke ladustamistariife.
Artikkel 3
Kõik sekkumisametid edastavad komisjonile riikliku ladustamise standardlepingud ning vastuvõtmise, ladustamise, laost väljaviimise ja kontrollimise üksikasjalikud eeskirjad.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 12. juuni 1989

Labels: 3
4
15
6